Arnold Hofset

Arnold Hofset (født 8. oktober 1928 i Vinje i Sør-Trøndelag, død 26. januar 2021 i Lørenskog) var en norsk psykolog og pedagog.

Hofset var sønn av skoleinspektør Fredrik Hofset (1899-1973) og lærer Berit Kristine Østhus (1903-1968). Han var gift med Jorun Sødal (1929-2018).

Hofset gikk Levanger lærerskole i 1952, Statens gymnastikkskole i 1960, ble cand. philol. i 1960 og dr. philos. i 1969. Hofset arbeidet som lærer på Børsa skole i 1952, på framhaldsskolen i Bærum 1956, var skolepsykolog samme sted fra 1961, universitetslektor ved Universitetet i Oslo i 1964, førsteamanuensis i 1969 og professor i pedagogikk ved Norges Landbrukshøgskole fra 1972.

Arnold Hofset publiserte i 1970 boken Evnerike barn i grunnskolen, som også er tittelen på hans doktorgradsavhandling. I 1972 skrev han Differensiering i småskolen, og Standpunktprøver i helselære og matematikk. Han skrev i 1999 en oppfølger til Evnerike barn i grunnskolen, et manuskript som er upublisert men distribuert til de som ønsker det. Ifølge forfatteren var dette på grunn av "likhetstanken" i norsk skolevesen og kontroversen rundt tilrettelegging av undervisning for de evnerike elevene. Manuskriptet ble refusert av samtlige forlag, men danner likevel grunnlaget for en rekke mastergradsavhandlinger i ettertid, blant annet Tove Hagenes sin avhandling i Sosiologi ved Institutt for sosiologi og samfunnsgeografi, Det samfunnsvitenskapelige fakultet ved Universitetet i Oslo, 2009; Begavede barn i norsk grunnskole. Hvordan opplever foreldrene barnas og sitt eget møte med skolen?.

Referanser

Eksterne lenker 
 , Runeberg Hvem er Hvem 1973
 https://www.duo.uio.no/handle/10852/15888, Tove Hagenes (2009), Begavede barn i norsk grunnskole. Hvordan opplever foreldrene barnas og sitt eget møte med skolen?. Masteroppgave i sosiologi, Universitetet i Oslo.

Dødsfall i 2021
Norske pedagoger
Personer fra Hemne kommune